道成墩
作者：葛勝仲
朝代：宋

paragraphs: 翛翛一羽翁，奇骨兩目方。
乃以貧自樂，餐霞辟穀腸。
混世人莫識，結茅居僻荒。
一墩僅十畝，培塿萃彼疆。
惠峰作南屏，秦望橫北牆。
隱此不記年，悟仙號青暘。
翩然仙道成，陟墩神遠翔。
指墩名道成，人以許仙揚。
豈無緱山人，吹笙雲錦裳。
令威去千年，歸來賦歌章。
青暘得仙去，千古傳此鄉。
訛而爲柳跖，吳魯路渺茫。
柳爲橫行盜，安肯城此旁。
不知何愚人，魚魯昧審詳。
至今傳名誤，使志乘其將。
吾爲正斯繆，百世流餘芳。